Lýtingsstaðahreppur

Lýtingsstaðahreppur er forn hreppur í innanverðum Skagafirði, vestan Héraðsvatna, kenndur við bæinn Lýtingsstaði í Tungusveit. Hreppurinn náði frá bænum Krithóli, skammt sunnan Vatnsskarðs, allt suður að vatnaskilum á hálendinu þar sem skiptir milli norður- og suðurlands. 

Margar sveitir voru innan Lýtingsstaðahrepps, Efribyggð og Neðribyggð eru vestan Svartár en norðan Mælifellshnjúks, undir Hamraheiði nefndist áður Fremribyggð. Austan Svartár og suður að bænum Tunguhálsi heitir Tungusveit og sunnan við hana tekur við Vesturdalur. Vestan Vesturdals er Svartárdalur en austan Vesturdals er Austurdalur sem reyndar er að mestu í Akrahreppi en þó var bærinn Bústaðir í Lýtingsstaðahreppi. Við Héraðsvötn, gegnt Úlfsstöðum, Kúskerpi og Uppsölum í Blönduhlíð nefnist Dalspláss.

Landbúnaður er helsta atvinnugreinin á svæðinu en ýmsir hafa einnig atvinnu af þjónustu og dálítið þéttbýli hefur myndast á tveimur stöðum innan hins forna hrepps, á Varmalæk á Neðribyggð og á Steinsstöðum í Tungusveit. Jarðhiti er á nokkrum stöðum í hreppnum.

Kirkjur eru á Reykjum, á Mælifelli og í Goðdölum.

Hinn 6. júní 1998 sameinaðist hreppurinn 10 öðrum sveitarfélögum í Skagafirði: Skefilsstaðahreppi, Sauðárkrókskaupstað, Skarðshreppi, Staðarhreppi, Seyluhreppi, Rípurhreppi, Viðvíkurhreppi, Hólahreppi, Hofshreppi og Fljótahreppi, og mynduðu þau saman sveitarfélagið Skagafjörð.

 Hreppsnefnd 

Síðasta hreppsnefnd Lýtingsstaðahrepps var kosin í hreppsnefndarkosningunum 28. maí 1994 og hana skipuðu Björn Ófeigsson, Elín Sigurðardóttir, Eyjólfur Pálsson, Indriði Stefánsson og Rósa Björnsdóttir.

Oddvitar Byggðasaga Skagafjarðar III. bindi Lýtingsstaðahreppur, ritstjóri Hjalti Pálsson, bls 43
 1874-1876 Ólafur Guðmundsson í Litladalskoti
 1876-1877 Indriði Árnason á Ýrafelli
 1877-1883 Séra Zophanías Halldórsson í Goðdölum
 1873-1884 Indriði Árnason á Ýrafelli
 1884-1887 Árni Einarsson í Hamarsgerði
 1887-1889 Indriði Árnason á Ýrafelli
 1889-1892 Pálmi Pétursson á Skíðastöðum
 1892-1895 Árni Einarsson á Nautabúi
 1895-1898 Páll Ólafsson í Litladalskoti
 1898-1907 Árni Einarsson á Reykjum
 1907-1920 Ólafur Briem á Álfgerisvöllum
 1920-1938 Tómas Pálsson á Bústöðum
 1938-1946 Guðmundur Eiríksson á Breið
 1946-1958 Guðjón Jónsson á Tunguhálsi
 1958-1970 Björn Egilsson á Sveinsstöðum
 1970-1982 Marinó Sigurðsson á Álfgerisvöllum
 1982-1987 Sigurður Sigurðsson á Brúnastöðum
 1987-1998 Elín Sigurðardóttir í Sölvanesi

 Heimildir 

Flokkur:Fyrrum sveitarfélög á Norðurlandi